মনোরমা (তামিল অভিনেত্রী)
মনোরমা নামে পরিচিত গোপীশান্তা (২৬ মে ১৯৩৭ - ১০ অক্টোবর ২০১৫) হলেন একজন ভারতীয় অভিনেত্রী, নেপথ্য সঙ্গীতশিল্পী ও কৌতুকাভিনেত্রী। তিনি ১৫০০-এর অধিক চলচ্চিত্রে, ৫০০০-এর অধিক মঞ্চ পরিবেশনা ও কয়েকটি টেলিভিশন ধারাবাহিকে অভিনয় করেছেন। ১৯৮৫ সালে ১০০০-এর অধিক চলচ্চিত্রে অভিনয়ের জন্য গিনেজ বিশ্ব রেকর্ড বইতে তার নাম অন্তর্ভুক্ত করা হয়। ১৯৮৯ সালে পুদিয়া পাদাই চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র পুরস্কার অর্জন করেন। ১৯৯৫ সালে তিনি ফিল্মফেয়ার আজীবন সম্মাননা পুরস্কার - দক্ষিণ লাভ করেন। তিনি কালাইমামনি পুরস্কার প্রাপক। ২০০২ সালে ভারত সরকার তাকে ভারতে চতুর্থ সর্বোচ্চ বেসামরিক সম্মাননা পদ্মশ্রীতে ভূষিত করে।